AFGØRELSE Nr. 2/96 TRUFFET AF AVS/EF-TOLDSAMARBEJDSUDVALGET af 2. september 1996 om undtagelse fra definitionen af begrebet »varer med oprindelsesstatus« for at tage hensyn til den særlige situation for Fiji, Mauritius og Senegal, for så vidt angår produktionen af tunfiskefileter (loins) og -konserves (96/558/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EØF-konvention, undertegnet i Lomé den 15. december 1989 og revideret ved den aftale, der blev undertegnet på Mauritius den 4. november 1995, særlig artikel 31, stk. 8, i protokol nr. 1, og

ud fra følgende betragtninger:

Der kan indrømmes undtagelser fra de oprindelsesregler, der er omhandlet i nævnte protokol, når udviklingen af bestående industrier eller oprettelsen af nye industrier berettiger hertil;

i artikel 31, stk. 8, i protokol nr. 1 fastsættes der en særlig procedure for undtagelser vedrørende tunfiskefileter (loins) og -konserves; sådanne undtagelser indrømmes automatisk inden for et årligt kontingent;

staterne i Afrika, Vestindien og Stillehavet (AVS-staterne) har den 24. maj 1996 i overensstemmelse med ovennævnte artikel 31, stk. 8, forelagt en anmodning fra regeringerne for Fiji, Mauritius og Senegal om at opnå en undtagelse fra reglerne i nævnte protokol, for så vidt angår tunfiskekonserves og -fileter (loins), der produceres af disse lande i perioden fra den 1. januar 1996 til den 29. februar 2000, fordelt således: 600 tons konserves og 300 tons fileter (loins) for Fijis vedkommende, 300 tons konserves og 200 tons fileter (loins) for Mauritius' vedkommende og 600 tons konserves for Senegals vedkommende;

Fiji, Mauritius og Senegal nyder allerede fordel af en undtagelse for en årlig mængde på 2 500 tons tunfiskekonserves;

på denne baggrund er det hensigtsmæssigt at indrømme Fiji, Mauritius og Senegal den undtagelse, der er anmodet om, for perioden fra den 1. juni 1996 til den 29. februar 2000 -

TRUFFET FØLGENDE AFGØRELSE:

Artikel 1

Uanset de særlige bestemmelser i bilag II til protokol nr. 1 til fjerde AVS/EØF-konvention anses tunfiskekonserves og tunfiskefileter (loins) henhørende under HS position ex 16.04, som fremstilles i Fiji, Mauritius og Senegal af fisk uden oprindelsesstatus, for at have oprindelse i disse stater på de i denne afgørelse anførte betingelser.

Artikel 2

Den i artikel 1 omhandlede undtagelse omfatter de i bilagene anførte årlige mængder, der udføres af de pågældende lande i perioden fra den 1. juni 1996 til den 29. februar 2000.

Artikel 3

De i artikel 2 omhandlede mængder forvaltes af Kommissionen, som kan træffe alle de administrative foranstaltninger, der er nødvendige for at sikre en effektiv forvaltning.

Indgiver en importør i en medlemsstat en angivelse til fri omsætning med ansøgning om adgang til anvendelse af denne afgørelse, og godkender toldmyndighederne angivelsen, trækker den pågældende medlemsstat en mængde svarende til behovet på kontingentmængden og underretter Kommissionen herom.

Ansøgninger om trækninger med angivelse af datoen for godkendelse af angivelserne fremsendes straks til Kommissionen.

Kommissionen tildeler trækningerne i forhold til den dato, hvor den pågældende medlemsstats toldmyndigheder har godkendt angivelserne til fri omsætning, for så vidt den disponible restmængde tillader det.

Udnytter en medlemsstat ikke de mængder, der er trukket, tilbagefører den snarest muligt mængderne til den pågældende kontingentmængde.

Er de mængder, der ansøges om, større end den disponible restmængde af det relevante kontingent, tildeles der mængder i forhold til ansøgningerne. Kommissionen underretter medlemsstaterne om, hvilke mængder der er trukket.

Hver medlemsstat sikrer importørerne lige og fortsat adgang til toldkontingenterne, så længe restmængderne tillader det.

Artikel 4

De certifikater EUR.1, der udstedes i medfør af denne afgørelse, skal i rubrik 7 indeholde følgende angivelse:

»Undtagelse - afgørelse nr. 2/96«.

Artikel 5

AVS-staterne, medlemsstaterne og Fællesskabet skal hver især for deres vedkommende træffe de nødvendige foranstaltninger til gennemførelse af denne afgørelse.

Artikel 6

Denne afgørelse træder i kraft på dagen for vedtagelsen.

Udfærdiget i Bruxelles, den 2. september 1996.

På vegne af AVS/EF-Toldsamarbejdsudvalget

James CURRIE

Edmond CAKPO-TOZO

Formænd

BILAG I

FIJI

>TABELPOSITION>

BILAG II

MAURITIUS

>TABELPOSITION>

BILAG III

SENEGAL

>TABELPOSITION>